作者:路應
標題:仙岩四瀑布即事寄上秘書包監侍郎七兄吏部李侍…十四韻
內容:絕境久矇蔽，芟蘿方迨茲。樵蘇尚未及，冠冕誰能知。緣崖開徑小，架木度空危。水激千雷發，珠聯萬貫垂。陰晴狀非一，昏旦勢多奇。井識軒轅跡，壇餘漢武基。猿聲響深洞，巖影倒澄池。想像虯龍去，依稀羽客隨。玩奇目豈倦，尋異神忘疲。幹雲松作蓋，積翠薜成帷。含意攀丹桂，凝情顧紫芝。芸香藹芳氣，冰鏡徹圓規。胥念滄波遠，徒懷魏闕期。徵黃應計日，莫鄙北山移。